Der var brug for en god fantasi og tålmodighed, da børn forsøgte at skabe figurer ud af isblokke.

Den Grønne Plads i Hirtshals lagde fliser til en noget kølig form for søndagbeskæftigelse. For der var isskulpturfestival i byen, og her var børn inviteret til at hakke figurer ud af små isblokke. Og det er måske nok en smule sværere, end det umiddelbart lyder, for is er et vanskeligt materiale at arbejde med. En af de unge is-huggere, Amanda Jarkilde fra Helgenæs, ville skabe en pingvin med en butterfly om halsen ud af isblokken, og hun var da også en noget usikker på, hvordan det ville ende. - Nu må vi se, lød det fra Amanda, da hun gik i gang med det ambitiøse værk bevæbnet med et knivskarpt stemmejern og en trækølle. Og brormand, Bertram Jarkilde, ville forsøge at kreere en nissehue ud af isklumpen, og de første forsøg var en anelse famlende, og det resulterede i en isblok, hvor toppen knækkede af. - Det sagde sådan svup, og så røg den af, sagde Bertram, som måtte erkende, at der nok var tale om en decideret fiasko. Men ifølge Søren Cip Nielsen, der rejser rundt med isskulpturfestivalen Ice for Kids, er det ligegyldigt, om børnenes tænkte mesterværker bliver til noget. - Bare det, at de hugger, er vejen frem, siger Søren Cip Nielsen. Han har ikke noget bud på, hvor lang tid der går, inden de små kunstværker begynder at tø – men meteorologerne har varslet op til 10 graders varme de næste dage, og det kan da i hvert fald tage livet af selv den flotteste iskunst.